રાજપક્ષે પ્રમુખપદની ચૂંટણીમાં સિરિસેના સામે હારી ગયા ત્યારે તેમના જૂથે આક્ષેપો કર્યા હતા કે ભારતે ચૂંટણીમાં દખલ કરીને તેમને હરાવ્યા હતા. સ્વાભાવિક છે કે ભારતે આ આક્ષેપો નકારી કાઢ્યા હતા. પરંતુ હવે આક્ષેપો સાચા હોય કે ખોટા, સ્થિતિ એ છે કે ચીન તરફી મનાતા અને જેઓ સત્તામાંથી જાય તેવા રાજપક્ષે જ ફરી સત્તામાં આવ્યા છે ત્યારે ભારતે શ્રીલંકાના બનાવો પર ઝીણી નજર રાખવી પડશે. વિક્રમાસિંઘે, સિરિસેના અને રાજપક્ષે ત્રણે વચ્ચે વ્યક્તિગત મહત્ત્વાકાંક્ષાઓની લડાઈ છે તે વાત સાચી, પણ તેમની લડાઈમાં ભારત અને ચીનનો મામલો વચ્ચે આવી ગયો છે. શ્રીલંકાએ કોની સાથે સારા સંબંધો રાખવા જોઈએ – ભારત સાથે કે ચીન સાથે?